PMIndiaData/PMIndiaSum huggingface dataset:
পি.এম.না অক্ষয় তৃতীয়ানা লাকপদা মীয়ামদা য়াইফ-পাউজেল পীখ্রে

প্রধান মন্ত্রী, শ্রী নরেন্দ্র মোদীনা অক্ষয় তৃতীয়ানা লাকপদা মীয়ামদ য়াইফ-পাউজেল পীখ্রে। মহাক্না অখন্নবা নুমিৎ অসিনা লাকপদা মীপুম খুদিংমক্কী পুন্সিদা চাউখৎপা অফবা পুরকপা ওইরসনু হায়না য়াইফ-পাউজেল পীখি। ত্বিত অমদা প্রধান মন্ত্রীনা হায়খি; “ময়ামবু অক্ষয় তৃতীয়ানা লাকপদা য়াইফ-পাউজেল পীজরি। অক্ষয় তৃতীয়ানা য়াইফ-পাউজেল পীজরি। অখন্নবা নুমিৎ অসিনা লাকপদা মীপুম খুদিংমক্কী পুন্সিদা চাউখৎপা অফবা পুরকপা ওইরসনু হায়না ঐহাক্না থৌনিজরি।”
প্রধান মন্ত্রীনা মহালয়াগীদমক্তা মীয়ামদা য়াইফ পাউজেল পীখ্রে

প্রধান মন্ত্রী, শ্রী নরেন্দ্র মোদীনা মহালয়াগী মতম লাকপদা লৈবাক মীয়ামদা য়াইফ পাউজেল পীখ্রে। প্রধান মন্ত্রীনা মহাক্কী ত্বীত অমদা অসুম্না হায়খিঃ “ঐখোয়না মহালয়াদা ইমা দুর্গাগী মফমদা থৌনিজৈ অমসুং ঐখোয়গী মীয়ামগী য়াইফ নুংঙাইগীদমক্তা মহাক্কী থৌজাল পীনবীনবা খুরুমজৈ। মীয়াম পুম্নমক্না নুংঙাই য়াইফনা অমসুং হকশেল ফনা লৈবা ওইসনু। নুংশি চাননবা অমসুং নুংঙাই য়াইফবনা অকোয়ববু থনবা ওইসনু”।
প্রধান মন্ত্রী ২০১৮ গী জুন ২৮ দা সন্ত কবির নগর চৎকনি

প্রধান মন্ত্রী শ্রী নরেন্দ্র মোদীনা ২০১৮গী জুন ২৮দা উত্তর প্রদেশকী সন্ত কবির নগর জিলাদা লৈরিবা মাগরদা চৎকনি। প্রধান মন্ত্রীনা অফাওবা লাইনিংবা অমসুং শৈরেং ইবা কবির লৈখিদবগী চহি ৫০০ শুবগী থৌরমদা সন্ত কবির সমাধিদা লৈ কত্তুনা ইকায় খুম্নগনি। মহাক্না সন্ত কবির মাজারদা চাদর কৎকনি। প্রধান মন্ত্রীনা সন্ত কবির শুরুংদসু চৎকনি। মহাক্না কবির একাদেমিগী উরেপ উয়ুং তম্বগী প্লেক অমা মায়খুম হাংদোক্কনি। তুংদা, মাগরদা পাংথোকপা মীয়ামগী মীফম অমদা প্রধান মন্ত্রীনা কলচরেল প্রোগ্রাম অমা য়েংগনি অমদি ৱা ঙাংগনি।
প্রধান মন্ত্রীনা বঙ্গলাদেশকী নেস্নেল মার্তিয়র্স মেমোরিয়েলদা চৎখ্রে

প্রধান মন্ত্রী শ্রী নরেন্দ্র মোদীনা মহাক্কী বঙ্গলাদেশতা নুমিৎ নিনিগী খোঙচৎ অসিদা হেক য়ৌবগা বঙ্গলাদেশকী নেস্নেল মোনুমেন্ত ওইরিবা নেস্নেল মার্তিয়র্স মেমোরিয়েল (জাতিয়োশ্রীতিশৌধো)দা ১৯৭১দা থোকখিবা বঙ্গলাদেশকী নিংতম লান্দা থৱায় থাখ্রবশিংদা মখোয়গী মথৌনা অমসুং কৎথোকখিবা অসিদা শ্রদ্ধাঞ্জলী কৎনবা য়ৌশিনখ্রে। মোনুমেন্ত অসি ধাকাদগী অৱাং-নোংচুপ্তা চাওরাক্না কিলোমিতর ৩৫ রোম চৎলগা লৈবা সাবর লৈবনি অমসুং সায়েদ মেইনুল হোশেইন্না দিজাইন তৌবনি। প্রধান মন্ত্রীনা মেমোরিয়েলগী মফম অকোইবদা আর্জুন পাম্বীগী উ মচাশিং থাখি অমসুং লমকোইবশিংগী লাইরিক্তা সহি তৌখি। মহাক্না অসুম্না ইরম্মী – “ঐহাক্না থৌনিজরি মদুদি সাবরদা লৈরিবা লোইনাইদ্রবা মৈরি অসিনা নমথাক তৌবা অমসুং লান্না তৌরিবশিং অসিগী মথক্তা অচুম্বা অমসুং থৌনা কয়ানা মায় পাকখিবা অসি নিংশিংদুনা লৈহৌরসনু হায়না”।
সাইবর সেক্যুরিতীগী লমদা মতেং পীননবা ভারত অমসুং মোরোকোগী মরক্ত এম ও য়ু তৌনবা মন্ত্রীমন্দলনা য়ারে

প্রধান মন্ত্রী নরেন্দ্র মোদীনা লুচীংবা কেন্দ্রগী মন্ত্রীমন্দলনা সাইবর সেক্যুরিতীগী লমদা মতেং পীননবা ভারত অমসুং মোরোকোগী মরক্ত এম ও য়ু তৌনবা য়ারে । এম ও য়ু অদু ২০১৮গী সেপ্তেম্বর ২৫দা খুৎয়েক পীনখিবনি । এম ও য়ু অদুনা ভারত অমসুং মোরোকোগী মরক্ত সেক্যুরিতীগা মরি লৈনবা থৌদোকশিং ফাবা, ৱারেপ লৌবা অমসুং ঙাকথোকপগী মতাংদা লৌশিং অমসুং হৈ-শিংবা পীথোক-পীশিন তৌনবদা মতেং পীনবা হেনগৎহনগনি । এম ও য়ু অসি থবক ওইনা পাংথোকপনা মোরোকোগা লোয়ননা সাইবর সেক্যুরিতীগী লমদা ইন্সতিতুৎ অমসুং কেপাসিতী বিল্দিংগী খুৎথাংদা নাকল অনিমক সাইবর সেক্যুরিতী সেক্তরদা কান্নবা ফংহনগনি ।
তেক্সাসকী গবর্নর শ্রী গ্রেগ এবোৎনা প্রধান মন্ত্রীগা উনখ্রে

ত্রেদ মিসন অমদা হৌজিক ভারত্তা লৈরিবা তেক্সাস স্তেৎকী গবর্নর শ্রী গ্রেগ এবোৎনা য়ুমশকৈশা নুমীৎতা প্রধান মন্ত্রী শ্রী নরেন্দ্র মোদীগা উনখ্রে। ইন্দিয়া-য়ু এস স্ত্রাতেজিক পার্তনরশিপ্তা অকনবা গ্রোথ অদু পল্লদুনা প্রধান মন্ত্রী মোদীনা ত্রেদ অমসুং কমর্স, ইনর্জী, ইন্দস্ত্রী, ঐজুকেসন অমদি পিপল তু পিপল কন্তেক্তকী লমশিংদা তেক্সাসকা লোয়ননা লিঙ্কেজ হেঙ্গৎলকপগী মরুওইবা অদু ফোংদোকখি। লুচিংবা অনিনা লৈনরিবা মরি অসি মখা তানা চেৎশিলহনবদা য়ানখি। তেক্সসতা লৈরিবা ভারত্তগী হৌখিবা মীওইশিংনা মহাক্কী স্তেৎ অমসুং য়ুনাইতেদ স্তেৎসতা কন্ত্রীব্যুত তৌরিবা অদুগীদমক গবর্নর এবোৎনা থাগৎপা ফোংদোকখি।
দিসেম্বর ২১দা প্রধান মন্ত্রী প্রয়াগরাজদা চৎলগনি অমদি নুপী লাখ ২ হেনবনা শরুক য়াগদৌরিবা অদুগুম্লবা থৌরম অমদা শরুক য়াগনি

প্রধান মন্ত্রী শ্রী নরেন্দ্র মোদীনা ২০২১গী দিসেম্বর ২১দা প্রয়াগরাজ চৎলগনি অমদি নুংথিলগী পুং ১ তাবা অদুৱাইদা নুপী লাখ ২ হেনবনা শরুক য়াগদৌরিবা অদুগুম্লবা থৌরম অমদা শরুক য়াগনি৷ নুপীশিংদা মরু ওইরিবা স্কিলশিং, ইন্সেন্তিবশিং অমদি রিসোর্সশিং ফংহন্দুনা মখোয়বু গ্রাসরুত লেবেলদগী শক্তি লৈহন্নবা প্রধান মন্ত্রীনা মংজরিবা মংলান অদুগী মতুং ইন্না প্রোগ্রাম অসি পাংথোক্কদৌরি৷ নুপীশিংবু সপোর্ত পীনবা ৱাখল্লোন অসিদা, প্রধান মন্ত্রীনা সেল্ফ হেল্থ গ্রুপশিং(এস.ঐচ.জি.শিং)গী বেঙ্ক একাউন্তদা লুপা কোতি ১০০০গী শেনফম অমা কাইথদুনা এস.ঐচ.জি.গী নুপী মেম্বর লাখ ১৬রোমদা কান্নবা পীরগনি৷ এস.ঐচ.জি.৮০,০০০না এস.ঐচ.জি. অমদা লুপা লাখ ১.১০গী কম্ম্যুনিতী ইনবেস্তমেন্ত ফন্দ ফংদুনা অমদি এস.ঐচ.জি. ৬০,০০০না এস.ঐচ.জি. অমদা লুপা ১৫০০০গী রিবোলবিং ফন্দ ফংদুনা দীনদয়াল অন্ত্যোদায়া য়োজনা-নেস্নেল রুরেল লিবলিহুদ মিসন (দি.এ.ৱাই.-এন.আর.এল.এম.)গী মখাদা শেনফম অসি কাইথরিবনি৷ প্রধান মন্ত্রীনা বি.সি.-সাখিস ২০,০০০গী একাউন্তদা অহানবা থাগী স্ত্রাইপেন্দ অদু ত্রান্সফর তৌদুনা মহাক্না বিজিনেস করেস্পোন্দেন্ত –সাখিশিং (বি.সি.-সাখিশিং) পুক্নিং থৌগৎপা অদু প্রোগ্রাম অসিদা উবা ফংলগনি৷ বি.সি-সাখিসনা গ্রাসরুত লেবেলদা দোরস্তেপ ফাইনান্সিয়েল সর্ভিসশিংগী প্রোবাইদরশিং ওইনা মখোয়গী থবক হৌরকপা মতমদা, মখোয়না মখোয়গী থবক অদুদা চুশিন্ননবা অমদি ত্রান্সেনশিংদা কম্মিসন লৌদুনা শেল তানবা হৌরক্নবগীদমক থা তরুক্কী ওইনা লুপা ৪০০০গী স্ত্রাইপেন্দ অমা পীরি৷ প্রোগ্রাম অদুগী মনুংদা, প্রধান মন্ত্রীনা মুখ্য মন্ত্রী কন্যা সুমঙ্গলা স্কিমগী মখাদা বেনিফিসরী লাখ ১ হেনবদা পুন্না লুপা কোতি ২০ হেনবগী শেনফমসু তান্সফর তৌরগনি৷ স্কিম অসিনা নুপী মচা অমদা মহাক্কী পুন্সিগী তোঙান তোঙানবা স্তেজশিংদা কন্দিসনেল কেশ ত্রান্সফর তৌরি৷ অপুনবা ত্রান্সফর অসি বেনিফিসরী অমদা লুপা ১৫০০০নি৷ স্তেজশিং অদুদি পোকপা মতমদা (লুপা ২০০০), ভেক্সিন কাপখিবা চহি অমা মপুং ফারকপদা (লুপা ১০০০), ক্লাস- Iদা মিং চনবা মতমদা (লুপা ২০০০), ক্লাস–VIতা মিং চনবা মতমদা (লুপা ২০০০), ক্লাস-IXদা মিং চনবা মতমদা (লুপা ৩০০০), X নত্রগা XII মাই পাক্লবা মতুংদা দিগ্রী/দিপ্লোমা কোর্স অমা হেক্তগী মমিং চনবদা (লুপা ৫০০০) অসিনি৷ প্রধান মন্ত্রীনা সপ্লিমেন্তরী ন্যুত্রিসন মেনুফেকচরিং য়ুনিৎ ২০২গী উরেপ-উয়ুং তম্লগনি৷ হায়রিবা য়ুনিৎশিং অসি সেল্ফ হেল্প গ্রুপশিংনা ফন্দ থাদরি অমদি য়ুনিৎ অমদা চাওরাক্না লুপা কোতি ১গী শেনফম থাদদুনা শেমগৎলগনি৷ হায়রিবা য়ুনিৎশিং অসিনা রাজ্য অসিগী ব্লোক ৬০০তা ইন্তিগ্রেতেদ চাইল্দ দিবেলপমেন্ত স্কিম(আই.সি.দি.এস.)গী মখাদা সপ্লিমেন্তরী ন্যুত্রিসন সপ্লাই তৌরগনি৷
শোৎথৌরবা কাংলুপ (ও.বি.সি.)কী এম.পি. অমসুং লুচিংবশিংগী মীহুৎ কাংবু অমনা প্রধান মন্ত্রীগা উনখ্রে

বি.জে.পি.গী শোৎথৌরবা কাংলুপকী পর্লিয়মেন্তরিয়ানশিং অমসুং লুচিংবশিংগী মীহুৎ কাংবু অমনা ঙসি নই দিল্লীদা প্রধান মন্ত্রী শ্রী নরেন্দ্র মোদীগা উখ্রে। মীহুৎ কাংবু অদুনা ও.বি.সি. কমিশনবু কন্সতিত্যুসনেল স্তেতস পীবগীদমক প্রধান মন্ত্রীবু থাগৎপা ফোংদোকখি। মীহুৎ কাংবু অদুনা হায়খি মদুদি পুৱারী ওইরিবা খোংথাং অসিনা ও.বি.সি. কাংলুপ্পু মপাঙ্গল কলহনবদা মতেং ওইরগনি। প্রধান মন্ত্রীনা মীহুৎ কাংবু অদুদা মখোয়না থাগৎখিবা অমসুং মতেং পাংখিবগীদমক থাগৎপা ফোংদোকখি। প্রধান মন্ত্রীনা ও.বি.সি. কাংলুপ চাউখৎনবগীদমক অখন্নবা মওংদা মখোংদগী হৌনা থবক তৌনবগীদমক মীহুৎ কাংবু অদুগী পুক্নীং থৌগৎখি। মহাক্না মীহুৎ কাংবু অদুদা মখোয়গী হক্কী মতাংদা কাংলুপশিংগী মরক্তা ই-পাউ খঙহনবা হেনগৎহন্নবা ফোংদোকখি। কেন্দ্রগী মন্ত্রী শ্রী ধমেন্দ্র প্রধান অমসুং রাজ্য মন্ত্রী (মনীং তম্বা) শ্রী সন্তোষ কুমার গঙ্গৱারসু থৌরম অদুদা শরুক য়াখি।
মন্ত্রীমন্দলনা ভারত অমসুং সিঙ্গাপুরগী মরক্তা প্লানিংগী লমদা তেংবাং পীননবা য়ানা ৱারোলদা অয়াবা পীখ্রে

প্রধান মন্ত্রী শ্রী নরেন্দ্র মোদীনা লুচিংবা কেন্দ্রগী মন্ত্রীমন্দলনা ভারত অমসুং সিঙ্গাপুরগী মরক্তা অর্বান প্লানিং অমসুং দিবেলপমেন্তকী লমদা তেংবাং পীননবা য়ানা ৱারোলদা অয়াবা পীখ্রে। য়ানা ৱারোল অসি ২০১৮ গী মে ৩১ দা খুৎয়েক পীনখিবনি। য়ানা ৱারোল অসিগী পান্দমদি অর্বান দিবেলপমেন্ত অমদি মেনেজমেন্ত অমসুং অতোপ্পা এরিয়াশিংগী লমদা সিঙ্গাপুর এজেন্সিশিংগী খং হৈরবশিংদা পায়খৎহন্দুনা ম্যুনিসিপাল বোদিশিং য়াওনা কেন্দ্র অমসুং রাজ্যদা গবর্নমেন্ত এজেন্সিশিংবু লায়থোকহনবনি অমদি মদুনা অর্বান রেজুভেনেসন মিসনদা মতেং পাংলি। মসিনা নিতীদা কেপাসিতিজ শাগৎপদসু লাইথোকহল্লগনি অমদি হেন্না ইফেক্তিব ওইবা থৌওং অমদা থিঙ্ক তেঙ্ক অমগী নৌনা এসাইন তৌরবা থৌদাং অদু পাংথোকপদা নিতীদা মতেং ওইরগনি। য়ানা ৱারোল অসিগী মখাদা, প্লানিংগী লমদা কেপাসিতী বিলদিং প্রোগ্রাম, অর্বান প্লানিংগী লমশিংদা মীৎয়েং থম্বা, ইশিং অমসুং ৱেস্ত ৱাতর মেনেজমেন্ত, সোলিদ ৱেস্ত মেনেজমেন্ত, ইন্তেলিজেন্ত ত্রান্সপোর্ত সিস্তেম অমসুং পব্লিক ফাইনান্সিং য়াওগনি। চাওনা থেংনরিবশিং: য়ানা ৱারোল অসিনা অর্বান প্লানিং, ইশিং অমসুং ৱেস্ত ৱাতর মেনেজমেন্ত, সোলিদ ৱেস্ত মেনেজমেন্ত, ইন্তেলিজেন্ত ত্রান্সপোর্ত সিস্তেম অমসুং পব্লিক ফাইনান্সিংগী লমদা রাজ্য অমসুং কেন্দ্রগী থাক্তা তোঙান তোঙানবা গবর্নমেন্ত এজেন্সিশিংদা শৌগৎকনি। কানবা ফংলিবশিং: কেন্দ্র সরকার, রাজ্য সরকার অমসুং অর্বান লোকেল বোদীশিংদগী ওফিসিয়েলশিংনা মখোয়গী নোলেজ হেঙ্গৎহন্দুনা চপচানা কানবা ফংহল্লগনি।
ন্যুক্লিয়র ত্রিয়াদ মপুং ফারকপদা আই.এন.এস. অরিহন্তকী ক্রিউশিংবু প্রধান মন্ত্রীনা  তরাম্না ওকখ্রে

ঙসি প্রধান মন্ত্রী নরেন্দ্র মোদীনা স্ত্রাতেজিক স্ত্রাইক ন্যুক্লিয়র সবমেরিন (এস এস বি এন) আই. এন. এস. অরিহন্তকী ক্রিউশিংবু ওকখ্রে। সবমেরিন অসি হন্দক মসিগী অহানবা দিতেরেন্স পেত্রোলদগী হল্লকতুনা লৈবাক অসিগী ন্যুক্লিয়র ত্রিয়াদ মপুং ফানা পাংথোকখিবনি। ভারতকী ন্যুক্লিয়র ত্রিয়াদ মপুং ফাহনবদা আই.এন.এস. অরিহন্ত শীজিন্নবগী কান্নবা পল্লদুনা ভারতনা এস এস বি এনশিং দিজাইন তৌবা, শাবা অমসুং শীজিন্নবা ঙম্বা লৈবাকশিংগী মরক্তা য়াওরকপদা ক্রিউশিংবু প্রধান মন্ত্রী মোদীনা থাগৎখি। মশানা শাজবা এস এস বি এন শীজিন্নবা অমসুং মসি শীজিন্নবনা লৈবাক অসিগী তেক্নোলোজিগী শক্তি অদু হেনগৎহল্লি অমসুং মরি লৈনবশিং মতেং পীনবা হেনগৎহল্লি। লৈবাক অসিগী ঙাকশেনগী থবক ফগৎহনবগীদমক মখোয়গী কৎথোকপা অদুগীদমক প্রধান মন্ত্রীনা মখোয় থাগৎখি। ন্যুক্লিয়র চাংয়েংশিংগী মাইপাকপশিং অরুবা ন্যুক্লিয়র ত্রিয়াদ শেমগৎপদা চোকথবা নাইদনা হোৎনবগীদমক ভারতকী থৌনা ফরবা লান্মীশিং অমসুং সাইন্তিসশিংগী হৈশিংবশিং প্রধান মন্ত্রীনা থাগৎখি। মসিনা হীরম অসিদা ভারতকী তৌবা ঙম্বগী মতাংদা থাজদবা অমসুং চিংনবা কয়া লৈরম্বা অদু কোকহল্লগনি। প্রধান মন্ত্রীনা হায়খি, ভারতকী মীয়াম্না অকনবা ভারত অমা অমসুং অনৌবা ভারত অমগী মঙ মঙলি। মসিগী লম্বী অসিদা লৈরম্বা শিংনবশিং মায়োক্ননবা মখোয়না চোকথবা নাইদনা হোৎনরি। মপাঙ্গল কনবা ভারত অমনা ভারতমচা বিলিয়ন অমা হেনবগী থাজবা অমসুং অনিংবশিং থুংহনবা ঙমগনি অমসুং তম্বা ঙমদবা কয়ানা থল্লবা মালেম অসিদা মালেমগী শান্তি অমসুং তংদু লৈতাবা পুরকপদা মরুওইবা য়ুম্বী অমা ওইগনি। শরুক য়াখিবগীশিং অমসু মখোয়গী ইমুং-মনুংগী মীওইশিংদা প্রধান মন্ত্রীনা দিৱালিগী য়াইফ-পাউজেল পীখি। মঙালনা অকিবশিং অমসুং অমম্বা কোকহনবা ঙম্লগনি অমসুং আই এন এস অরিহান্তনা লৈবাক অসিদগী অকিবা লৌথোক্লগনি দাইত্ব লৈবা লৈবাক অমা ওইনা , মসিগী ন্যুক্লিয়র কমান্দ ওথোরিতিগী মখাদা ভারতনা মসিগী অফবা ন্যুক্লিয়র কমান্দগী থবক, অশোয়-অঙাম থোকহন্দনবা থৌরাং অমসুং অকনবা রাজনিতিগী কন্ত্রোল লৈরি ।২০০৩গী জনৱারি ৪দা হান্নগী প্রধান মন্ত্রী অতল বিহারি বাজপাইনা লুচিংদুনা ফমখিবা কেবিনেত কমিতি ওন সেকুরিতিনা লৌখিবা হান্না খুৎ থাদবা , ক্রেদিবল মিনিমম দিতেরেন্সগী ৱাফম ঙাক্না লৈবাক অসিনা চৎকনি।
পি.এম.না ই.সি.ও.এস.ও.সি.গী হাই লেবেল সেগমেন্ততা মরু ওইবা ৱারোল পীখ্রে

প্রধান মন্ত্রী শ্রী নরেন্দ্র মোদীনা ইরাই নুমিৎ জুলাই ১৭, ২০২০দা য়ুনাইতেদ নেসন্সকী ন্যু য়োর্কতা পাঙথোকখিবা চহি অসিগী য়ুনাইতেদ নেসন্স ইকনোমিক এন্দ সোসিএল কাউন্সিল (ই.সি.ও.এস.ও.সি.) সেসনগী হাই লেবেল সেগমেন্তদা ভর্চ্যুএল ওইনা মরু ওইবা ৱারোল পীখ্রে। জুন ১৭তা পাঙথোকখিবা ২০২১-২২গী তর্মগী সেক্যুরিতী কাউন্সিলগী নন-পর্মিনেন্ত মেম্বর অমা ওইনা ভারতপু ময়াম্না য়ানরগা খনখ্রবা মতুংদা মসিনা পি.এম.না বোর্দর য়ু.এন. মেম্বরশিপতা ৱারোল পীবা অহানবা ওইখ্রে। চহি অসিগী ই.সি.ও.এস.ও.সি.গী হাই-লেবেল সেগমেন্তগী হীরম অসি “কোবিদ-১৯ মতুংগী মল্তিলেতরেলিজম: ৭৫শুবা কুমওন অসিদা ঐখোয়না করম্বা মখলগী য়ু.এন. মথৌ তাবগে” হায়বা অসিনা ওইখি। য়ু.এন. হৌদোকখিবগী ৭৫শুবা কুমওন তাবগা লোয়ননা, হীরম অসিনসু ভারতনা য়ু.এন.সেক্যুরিতী কাউন্সিলগী মেম্বরশিপ ওইরক্কদৌরিবা অসি মরু ওইনা লৌবা অদু ফোংদোক্লি। হৌজিক্কী মালেম অসিদা ওইরক্লিবা অসি য়েংলগা প্রধান মন্ত্রীনা ভারতনা কোবিদ-১৯গী মতুংদা মালেম অসিদা ‘অওনবা মল্তিলেতরেলিজম’ অমা পুরকপা পাম্বা অদু অমুক হন্না ফোঙদোকখি। মহাক্কী ৱারোলদা পি.এম না সস্তেনেবল দিবেলপমেন্তগী পান্দমশিং য়াওনা ভারতনা ই.সি.ও.এস.ও.সি.অমসুং য়ু.এন.গী চাউখৎ থৌরাংগী থবক থৌরমদা কুইনা শাংনা চৎমিন্নরক্লিবা অদু নীংশিংখি। মহাক্না হায়খি ভারতকী চাউখৎ থৌরাংগী মোত্তো “সবকা সাথ,সবকা বিকাস, সবকা বিশ্বাস” অসিনা মীওই অমত্তা নাথৈরম্বা তৌদবা এস.দি.জি.গী মচং ওইবা ৱাখল্লোনগা মান্নৈ। ভারতনা য়ামখ্রবা মীশিং অসিগী সোসিএ-ইকনোমিক ইন্দিকেতরশিং ফগৎহনবদা মায় পাকপা অসিনা মালেমগী ওইনা এস.দি.জি. পান্দমশিংদা শীংথানীংঙাই ওইবা শাফু অমা পীরি হায়না পি.এম.না ফোঙদোকখি। চাউখৎত্রিবা লৈবাকশিংনা মখোয়গী এস.দি.জি.গী পান্দমশিং ফংনবা হোৎনবদা ভারতনা মতেং পাংনবা কত্থোক্লিবা অসিসু মহাক্না ফোঙদোকখি। “স্বাচ ভারত অভিয়ান”গী খুত্থাংদা সেনিতেসন লৈহন্নবা হোৎবা, নুপী অঙাংদা থৌনা হাপ্নবা, শেলগী মতেং ফংহন্নবা অমসুং “হাউসিং ফোর ওল” প্রোগ্রাম অমসুং “আয়ুশমান ভারত” স্কিমগুম্বা অচৌবা স্কিমশিংগী খুত্থাংদা য়ুম অমসুং হকশেলগী খুদোংচাবা ফংবা হেনগৎনবা হৌজিক ভারতনা পায়খৎলিবা চাউখৎ থৌরাংগী থবকশিং অসিগী মতাংদা মহাক্না ফোঙদোকখি। ভারতনা মহৌশা য়োকখৎনবা অমসুং বাইও-দাইবর্সিতী কনজর্বেসনদা মীৎয়েং চংবা অসিসু পাউদমখি অমসুং ইন্তর্নেস্নেল সোলর এলাইএন্স অমসুং কোলিসন ফোর দিজাস্তর রেজিলেন্ত ইনফ্রাস্ত্রকচর লিংখৎপদা ভারতনা মাংজিল থাদুনা লৌখিবা থৌদাং অদুসু নীংশিংখি। ভারতনা মশাগী লমদমদা অহানবা রেস্পোন্দর অমা ওইনা লৌরিবা থৌদাংগী মতাংদা ৱা ঙাংলদুনা প্রধান মন্ত্রীনা ভারত সরকার অমসুং ভারতকী ফার্মা কম্পনীশিংনা তোঙান তোঙানবা লৈবাকশিংদা হীদাক সপ্লাই তৌবা ঙম্নবা মতেং পাংখিবা অমসুং এস.এ.এ.আর.সি. লৈবাকশিংগী অপুন্বা রেস্পোন্স স্ত্রেতেজী অমগীদমক পুন্না হোৎনবা অসি নীংশিংখি। প্রধান মন্ত্রীনা ই.সি.ও.এস.ও.সি.দা ৱা ঙাংবা অসি মসিগা অনিরক শুখ্রে। মহাক্না মমাংদা ই.সি.ও.এস.ও.সি.গী ৭০শুবগী কুমওনদা জুনুৱারী ২০১৬দা মরু ওইবা ৱারোল পীখ্রে।
মেঘালয়গী স্তেৎহুদ দেদা পি.এম.না নুংঙাইবা ফোংদোকখ্রে

প্রধান মন্ত্রী, শ্রী নরেন্দ্র মোদীনা মেঘালয়গী মীয়ামদা মখোয়গী স্তেৎহুদ দেনা লাকপদা নুংঙাইবা ফোংদোকখ্রে। ত্বীৎ অমদা, শ্রী মোদীনা হায়, “মখোয়গী স্তেৎহুদ দেনা লাকপদা, ঐগী মেঘালয়গী ইচিল-ইনাওশিংগী মফমদা নুংঙাইবা ফোংদোকচরি। রাজ্য অসি শিংথানীংঙাই ওইরবা থৌজাল অমসুং মচিল-মনাও ওইবগী ৱাখল্লোন অদুগীদমক খঙনৈ। মেঘালয়গী নহাশিং অসি ক্রিএতিব অমসুং ইন্তর্প্রাইজিং ওই। লাক্কদৌরিবা মতমশিং অসিদা রাজ্য অসিনা চাউখৎপগী মতোন অদু লোম্বা ঙম্বা ওইরসনু।”
প্রধান মন্ত্রীনা সি.আর.পি.এফ. পর্সনেলশিংগী উ-থাবগী খোংজংবু থাগৎপা ফোংদোকখ্রে

প্রধান মন্ত্রীনা সি.আর.পি.এফ. জৱানশিংগী উ-থাবগী খোংজংবু থাগৎপা ফোংদোকখ্রে, মদুদা বিশ্বনাথ ধাম অমসুং গ্যানৱাপীগী সেক্যুরিতীগীদমক মথৌ তৌরিবা সি.আর.পি.এফ. কন্তিঞ্জেন্তনা পাম্বী ৭৫,০০০ থাখি। লৌখৎখিবা খোংথাং অসি লৈবাক পুম্বগী ওইনা খুদম অমনি হায়না প্রধান মন্ত্রীনা ফোংদোকখি। মহাক্না ত্বীৎ তৌখি: “সি.আর.পি.এফ. জৱানশিংগী খোংজং অসিনা মীপুম খুদিংদা ইনোৎ পীরগনি। চেকশিন থৌরাং লৌখৎপা ওইনা অকোয়বগী ফিভম কন্নবা মখোয়না হোৎনরিবা অসি লৈবাক পুম্বগী ওইনা খুদম অমনি। @crpfindia”
মন্ত্রীমন্দলনা ভারত অমসুং লিথুনিয়াগী মরক্তা এক্সত্রাদিসন ত্রিতী অয়াবা পিখ্রে

প্রধানমন্ত্রী শ্রী নরেন্দ্র মোদীনা লুচিংবা কেন্দ্রগী মন্ত্রীম্নদনা ভারত অমসুং লিথুনিয়াগী মরক্তা এক্সত্রাদিসন ত্রিতী অদুগী খুৎয়েক পিনবা অমসুং রেতিফিকেসনগী মসিগী ওইবা অয়াবা পিখ্রে । ত্রিতী অসিনা লিথুনিয়াদগী অসুং লিথুনিয়াদা তেরোরিস্ত, ইকোনোমিক ওফেন্দরশিং অমসুং অতোপ্পা ক্রিমিনেলশিংগী এক্সত্রাদিসন সীক তৌবগীদমক লেগেল ফ্রেমৱার্ক অমা ফংহল্লগনি । ত্রিতী অসিনা লিথুনিয়াদগী তেরোরিস্ত য়াওনা ভারতকী মায়োক্তা ক্রাইমশিং তৌবা মখোয় অদু ক্রিমিনেল প্রোসিক্যুসনগীদমক ফ্যুগিতীব ক্রিমিনেলশিংগী এক্সত্রাদিসন্দা মতেং ওইরগনি । মসিনা পব্লিকশিংদা য়াম্না চাওনা শান্তি অমসুং ত্রানক্বিলিতীগী মীৎয়েং অমগা লোইননা ক্রিমিনেলশিংবু জজতিস ফংহল্লগনি ।
মহাক্কী মপোক নুমিত্তা প্রধান মন্ত্রীনা বির চিলারাই নিংশিংলি

মহাক্কী মপোক নুমিত্তা প্রধান মন্ত্রী শ্রী নরেন্দ্র মোদীনা অথৌবা বির চিলারাই নিংশিংখ্রে। তুইত অমদা, প্রধান মন্ত্রীনা হায়খি, “ বির চিলারাই অসি থৌনা ফবা অমসুং মরৈবাক নিংবগা মান্নৈ। মহাক মীয়ামগীদমক অমসুং মহাক্না শেংনা থমজবা অচুম্বা ৱাখল্লোলশিংগী লান্থেংনখিবা শক্নাইরবা লান্মী অমনি। মহাক্কী থৌনা ফবা অদু লাক্লিবা মীরোলশিংদা মখা তানা পুক্নিং থৌগৎকনি। মহাক্কী মপোক নুমিত্তা মহাক নিংশিংলি”।
প্রধান মন্ত্রীগা ভারত্তা লৈরিবা য়ুরোপকী মন্ত্রী অমসুং ফ্রান্সকী ফোরেন এফিয়র্সকা উনখ্রে

সেপ্তেম্বর ১৩-১৫, ২০২২দগী ভারত্তা ওফসিএল ওইবা খোঙচৎ অমদা লৈরিবা মিস কেথরিন কোলোন্না, য়ুরোপকী মন্ত্রী অমসুং ফ্রান্সকী ফোরেন এফিয়র্সনা প্রধান মন্ত্রী মোদীগা ঙসি উনখ্রে। লৈবাক অনিগী মরক্তা লৈরিবা মরী অমসুং মান্নবা পান্দমদা লৈবা অতোপ্পা হীরম কয়াগী মতাংদা খন্ন-নৈনখিবগী মথক্তা, মন্ত্রীনা রাস্ত্রপতি মেক্রোনগী মরুপ মপাং ওইবা অমসুং মতেং পাংনবগী পাউজেলবু প্রধান মন্ত্রীদা তমখি। প্রধান মন্ত্রীনা হন্দক্তা রাস্ত্রপতি মেক্রোনগা পেরিস অমসুং স্ক্লোস এল্মৌ, জর্মনিদা উনখিবা মীকুপপু হরাওনা নিংশিংখি, অমসুং রাস্ত্রপতিবু ভারত্তা কুইথদনা তরাম্না ওকচনিংবগী অপাম্বা ফোংদোকখি।
দিল্লীগী অলিপুরগী থৌদোক্না প্রধান মন্ত্রীবু ৱাহল্লে

দিল্লীগী অলিপুরগী থৌদোক্তা পুন্সি কয়া মাঙবদা প্রধান মন্ত্রী, শ্রী নরেন্দ্র মোদীনা থম্মোই শোক্না নুংঙাইতবা ফোংদোকখ্রে। প্রধান মন্ত্রী ওফিসনা অসুম্না ত্বীত তৌখিঃ “দিল্লীগী অলিপুরগী থৌদোক্না ঐহাকপু ৱাহল্লে। নুংশি চান্নবা কায়নখ্রবশিংগী অৱাবদা ঐহাক্না শরুক য়ারি। অশোক-অপন নংলবশিংনা অথুবা মতমদা ফগৎসনু হায়না ঐহাক্না থৌনিজরিঃ প্রধান মন্ত্রী”
পি.এম. কেয়রগী খুত্থাংদা নোংচুপ বেঙ্গোলগী মুর্শিদাবাদ অমসুং কাল্যানিদা ফমুং ২৫০ চনবা মতম খরগী ওইবা কোবিদ হোস্পিতাল অনি লিংখৎপা

প্রধান মন্ত্রীগী সিতিজেন এসিস্তেন্স এন্দ রিলিফ ইন ইমর্জেন্সী সিচুএসন (পি.এম. কেয়রস) ফন্দ থ্রসনা নোংচুপ বেঙ্গোলগী মুর্শিদাবাদ অমসুং কাল্যানিদা ফমুং ২৫০ চনবা মতম খরগী ওইবা কোবিদ হোস্পিতাল অনি লিংখৎনবগী লুপা কোতি ৪১.৬২ কায়থোক্নবা ৱারেপ লৌখ্রে। হায়রিবা অসিগীদমক চংগদবা ইনফ্রাস্ত্রকচরশিং রাজ্য সরকার অমসুং ভারত সরকারগী এম.ও.ঐচ.এফ.দবল্যু.না মতেং পীরগনি। প্রোপোজেল অসিনা নোংচুপ বেঙ্গোলদা কোবিদকী ফিভম অসি মপুং ফানা শিন্নবা হেলথ ইনফ্রাস্ত্রকচর হেনগৎহল্লগনি। প্রধান মন্ত্রীগী সিতিজেন এসিস্তেন্স এন্দ রিলিফ ইন ইমর্জেন্সী সিচুএসন (পি.এম. কেয়রস) ফন্দ থ্রসনা হেলথ ইনফ্রাস্ত্রকচরগী মতেং পাংবা হেনগৎনবা হোৎনদুনা, বিহার, দিল্লী, জম্মু অমসুং শ্রীনগরদশু কোবিদ হোস্পিতাল লিংখৎপদা মতেং পাংলি।
প্রধান মন্ত্রী হরিয়নাদা চৎখ্রে, সর ছোতু রামগী মীতম মাইখুম হাংদোকখ্রে, রেল কোচ রিফরবিশিং কারখনাগী উরেপ-উয়ুং তমখ্রে

ঙসি প্রধান মন্ত্রী শ্রী নরেন্দ্র মোদী হরিয়নাগী রোহতাক্কী শমপ্লাদা চৎখ্রে। মহাক্না দীনবন্ধু সর ছোতু রামগী মীতম অমা মাইখুম হাংদোকখ্রে। মীয়ামগী মীতিন অমদা, প্রধান মন্ত্রীনা সোনেপত্তা রেল কোচ রিফরবিশিং কারখনা শানবা উরেপ-উয়ুং তম্নবা প্লেগ অমা মাইখুম হাংদোকখ্রে। মসি লোইশিল্লবা মতুংদা, অৱাং থংবা লমদমদা মসিনা রেল কোচশিং শেমজিন্নবগী অচৌবা মফম অমা ওইরগনি। মসি মোদুলর অমসুং প্রিফেব্রিকেতেদ কন্সত্রক্সন তেক্নিকশিং, অনৌবা মেছিনশিং অমসুং অকোইবগী ফিবম শোকহন্দবা মওংশিং য়াওরি। থৌরম অদুদা ৱা ঙাংবদা, প্রধান মন্ত্রীনা হায়খ্রে, চৌধরী ছোতু রামজী অসি ভারতকী মরুওইবা থবক কয়া তৌবীখ্রবা খুন্নাইগী অওনবা পুরকখ্রবশিংগী মরক্তা অমনি। সর ছোতু রাম অসি নমথবীরবশিং অমসুং তোল্লবশিংগী অকনবা খোল্লাও অমনি। প্রধান মন্ত্রীনা হায়খ্রে, রেল কোচ রিফরবিশিং কারখনা অসিনা সোনেপত খক নত্তনা হরিয়না রাজ্য শীনবা থুংনা কান্নবা ফংহনগনি। মসিনা লমদম অসিগী ইন্ত্রপ্রিনরশিং খক নত্তনা নহারোলশিংদা থবক ফংহনগনি। প্রধান মন্ত্রীনা সর ছোতু রামগী পামজবশিং পনখ্রে। মসিগী মতাংদা মহাক্না ভাক্রা দামগী মরমদা ফোঙদোকখ্রে। লৌমীশিংদা চুনবা মমল ফংহন্নবা সর ছোতু রাম্না হোৎনখ্রবশিং প্রধান মন্ত্রীনা পনখি অমসুং মসিগী মতাংদা কেন্দ্র সরকারনা পায়খৎলিবা থবকশিং পনখি। অয়ুশ্মান ভারতকী মতাংদা প্রধান মন্ত্রীনা হায়খ্রে, হেল্থ ইন্সুরেন্স স্কিম অসিগী ইহান হান্না কান্নবা ফংখ্রবা মীওই অদু রাজ্য অসিদগীনি। চয়োল অনিগী মনুংদা, স্কিম অসিদগী মীওই ৫০,০০০ কান্নবা ফংবদা মহাক্না অপেনবা ফোঙদোকখ্রে। বেতী বচাও বেতী পরাও স্কিমগী মখাদা মাইপাকপশিং প্রধান মন্ত্রীনা পনখি। হরিয়নাগী খুঙ্গংশিংদা পোকপা নুপীমচাশিংনা মালেমদা লৈবাক অসি চাউথোকহল্লি অমসুং হরিয়নাগী নহারোলশিংনা ভারত অসি মালেমগী শান্নবগী শক্তি অমা ওইহল্লি। ময়াম অসি সর ছোতু রামগী মঙলানশিং মঙফাউননবা ঐখোয় মাংলোমদা চংশিনবগী খুদমশিংনি হায়না মহাক্না মখা তাখি।
“দিল্লী রিজনেল সেক্যুরিতী দাইলোগ ওন অফগানিস্তান”দা শরুক য়ারিবা নেস্নেল সেক্যুরিতী এদভাইজর/সেক্যুরিতী কাউন্সিলগী সেক্রেতরীশিংনা প্রধান মন্ত্রীগা পুন্না উন্নখ্রে

ঙসি নেস্নেল সেক্যুরিতী এদভাইজর শ্রী অজিত দোবলনা য়ুম্বু ওইবা অফগানিস্তানগী মথক্তা রিজনেল সেক্যুরিতী দাইলোগকীদমক দিল্লীদা লৈরিবা লৈবাক তরেৎকী নেস্নেল সেক্যুরিতী কাউন্সিলগী মকোক থোংবশিংগা, দাইলোগ লোইরবা মতুংদা প্রধান মন্ত্রী শ্রী নরেন্দ্র মোদীগা লোয়ননা পুন্না উনখ্রে। ইরান, কাজাখস্তান, কাইর্গীজস্তান. রসিয়া, তাজিকিস্তান, তর্কমেনিস্তান অমসুং উজবেকিস্তান হায়রিবা লৈবাকশিং অসিগী মীহুৎ ওইরিবা মকোক থোংবা সেক্যুরিতী ওফিসরশিংনা প্রধান মন্ত্রীদা মখোয়না পীবা কম্মেন্তদা ভারতনা দাইলোগ অসিবু শিনবা অমসুং অমগা অমগা ৱাখল ফোংদোক্নবগী খোঙথাং লৌখৎলিবা অসিদা থাগৎপা ফোংদোকখি। মকোয়না মখোয়গী লৈবাকশিংনা অফগানগী ফিভম অসিদা থম্লিবা মিৎয়েংসু ফোংদোকখি। প্রধান মন্ত্রীনা মকোক থোংবা দিগ্নিতরীশিংবু লায়চৎ অসিনা থোকহল্লিবা অৱা অনা অসিবু নাথৈরগা দিল্লী সেক্যুরিতী দাইলোগ অসিদা শরুক য়াখিবগীদমক থাগৎপা ফোংদোকখি। মহাক্না অফগানিস্তানগী হিরম অসিদা লৈবাকশিংনা মখোয়গী রিজনশিংদা মিৎয়েং চংগদবা মরিদা মরুওইবা পীখি: ইনক্লুসিব ওইবা সরকার অমা; তেরোরিস্ত কাংলুপ্না শিজিন্নরিবা অফগান তেরিতোরীগী মরমদা জেরো-তোলেরেন্স লৈহনবা; অফগানিস্তানদগী দ্রগ অমসুং খুলায়শিং লোন্না লল্লোনবা অসিদা কাউন্তর স্ত্রাতেজী; অমসুং অফগানিস্তান্দা য়াম্না শাথিনা মীওইবগী হক খোঙ্গাওনবা হেনগৎলক্লিবা অসি কোকহনবা। প্রধান মন্ত্রীনসু আসা থমখি মদুদি রিজনেল সেক্যুরিতী দাইলোগনা মোদর্নাইজেসন অমসুং প্রোগ্রেসিব কলচর অমসুং কাউন্তর এক্সত্রিমিস্ত তেন্দেন্সীদা সেন্ত্রেল এসিয়াস ত্রেদিসন্সকী থবকশিং হিংগৎহল্লগনি।
প্রধানমন্ত্রীনা ওস্ত্রেলিয়াগী প্রধান মন্ত্রীগা উনখ্রে

১. ২০১৯গী নবেম্বর ০৪দা ইন্দিয়া-অসিয়ান অমসুং ইস্ত এসিয়া সমিৎ ২০১৯গী নাকলদা ওস্ত্রেলিয়াগী প্রধান মন্ত্রীগা প্রধান মন্ত্রী শ্রী নরেন্দ্র মোদীগা উনখ্রে। ২. উনবা অদুদা লুচিংবা অনিনা নাকল অনিগী মরী ফগৎলক্লিবা অদু অমুক হন্না য়েংশিনখি অমসুং অৱাংবা থাক্কী মীফমশিং য়াম্না তোইনা পাংথোক্লিবা অমসুং থাক খুদিংমক্তা মরী ফগৎহন্নবা হোৎনরিবা অদু খঙজিনখি অমসুং মখা তানা ভারত-ওস্ত্রেলিয়াগী নাকল অনিগী মরীশিং কনখৎহন্নবা মখোয়গী অপাম্বশিং অমুক থমখি। ৩. শান্তি, সেক্যুরিতী, তংদু-লৈতাবা অমসুং নুংঙাই-য়াইফবা পুরক্নবা মনীংতম্বা, অরোন-অথুপ লৈতবা অমসুং পুন্না চাউখৎমিন্নবা ইন্দো-পেসিফিক লমদম অমা লৈহন্নবা মখোয়না পায়খৎলিবশিং অদু প্রধান মন্ত্রী অনিনা থমখি। লৈবাক অনিগী, লমদম অসিগী অমসুং মালেমগী ওইনা পুন্না থবক তৌমিন্নবা লৈবাক অনিগী স্ত্রাতেজিক অমসুং শেন-থুমগী অপাম্বশিং অমত্তা ওইনা পুনশিন্নবা লুচিংবা অনিনা থমখি। ৪. দিফেন্স অমসুং সেক্যুরিতীগী লমদা মতেং পীনবা হেনগৎলক্লিবা অসি খঙজিল্লদুনা, নাকল অনিমক্না সমুদ্রগী শরুক্তা মতেং পীনবা হেনগৎহনবা হায়না য়ানখি। লুচিংবা অনিনা এক্সত্রিমিজম অমসুং তেরোরিজমগী অকিবশিং খন্নখি অমসুং মসিগী খুদোংচাদবা অসি থেংননবা পুন্না থবক তৌমিন্নবা হায়না য়ানখি। ৫. ২০২০গী জনুৱারীদা ওস্ত্রেলিয়াগী প্রধান মন্ত্রী ভারত্তা লাক্নবা অমসুং রাইসিনা দাইলোগতা মহাক্কী মরুওইবা ৱারোল পীনবা মহাক্না চেবাউ পীখিবা অদু প্রধান মন্ত্রী মোদীনা অমুক হান্না থমখি। খোঙচৎ অদু মহৈ য়ানবা অমা ওইহন্নবা মপুং ফানা শেম-শাবগী তঙাইফদবা অদু লুচিংবা অনিনা থমখি।
প্রধান মন্ত্রীনা য়ুরোপিয়ন কমিসনগী প্রসিদেন্ত শ্রীমতী উর্সুলা ভোন দের লেয়েনগা লোয়ননা তেলিফোন্দা ৱারী শানখ্রে

প্রধান মন্ত্রী শ্রী নরেন্দ্র মোদীনা ঙসি য়ুরোপিয়ন কমিসনগী প্রসিদেন্ত শ্রীমতী উর্সুলা ভোন দের লেয়েনগা লোয়ননা তেলিফোন্দা ৱারী শানখ্রে। প্রধান মন্ত্রীনা শ্রীমতী উর্সুলা ভোন দের লেয়েনবু য়ুরোপিয়ন কমিসনগী প্রসিদেন্ত ওইনা থবক পায়রকপদা নুংঙাইবা ফোংদোকখি অমদি মহাক্না থবক পায়বা হেক হৌরকপগা পাউ ফাওনবা ফংবদা হরাওবা ফোংদোকখি। প্রধান মন্ত্রীনা মখা তাখি মদুদি মহাক্না কমিসনবু লুচিংলিবা অসি অখন্নবা অমনি মরমদি মহাক মসিগী অহানবা নুপী প্রসিদেন্তনি। ইন্দিয়া-য়ুরোপিয়ন য়ুনিয়নগী পার্তনরশিপ অসি দেমোক্রেসী, আইনগী চৎন-কাংলোনবু ইকায় খুম্নবা, মল্তিলেতরেলিজম, চৎন-কাংলোন্দা য়ুমফম ওইবা ললোন ইতিক অমসুং চৎন-কাংলোন্দা য়ুমফম ওইবা ইন্তর্নেস্নেল ওর্দর অসিনচিংবা সেয়র ভেল্যুশিংদা য়ুমফম ওই হায়না প্রধান মন্ত্রীনা পুক্নিং চিংশিনখি। ক্লাইমেৎ চেঞ্জ, কনেক্তিবিতী, রিন্যুয়েবল ইনর্জী, মেরিতাইম সেক্যুরিতী, রেদিকেলাইজেসন অমসুং তেরোরিজম থেংনবা অসিনচিংবা লমশিংদা মহাক্না মরুওইবা মীৎয়েং থম্লিবা অদুদা প্রধান মন্ত্রীনা অপেনবা ফোংদোকখি। প্রধান মন্ত্রীনা ইন্দিয়া-য়ুরোপিয়ন য়ুনিয়ন পার্তনরশিপ্পু হেন্না মপাঙ্গল কনখৎহন্নবগীদমক পুন্না থবক তৌমিন্ননীংবগী অপাম্বা ফোংদোকখি। মথংগী ইন্দিয়া-য়ুরোপিয়ন য়ুনিয়ন সম্মিৎকীদমক ব্রুসেলদা লাক্নবা শ্রীমতী উর্সুলা ভোন দের লেয়েন্না প্রধান মন্ত্রীবু বার্তন তৌরকখি। প্রধান মন্ত্রী শ্রী মোদীনা বার্তন অদু তরাম্না লৌখি।
প্রধান মন্ত্রী নরেন্দ্র মোদীনা ২০১৯গী সেপ্তেম্বর ১১দা নেস্নেল এনিমেল দিজিজ কন্ত্রোল প্রোগ্রাম হৌদোক্কনি

লৌমীশিংগী শেন্থোক শরুক অনি ওইহন্নবগী চাউনা হোৎনরিবশিংগী মনুংদা অমা ওইনা ২০১৯গী সেপ্তেম্বর ১১দা প্রধান মন্ত্রী শ্রী নরেন্দ্র মোদীনা নরেন্দ্র মোদীনা উত্তর প্রদেশকী মথুরাদগী লাইবস্তোকশিংদা নাবা ফুৎ অমসুং মাউথ দিজিজ অমদি ব্রুসেলোসিস মুথৎনবগীদমক নেস্নেল এনিমেল দিজিজ কন্ত্রোল প্রোগ্রাম হৌদোক্লগনি। কেন্দ্র সরকারনা লুপা কোতি ১২,৬৫২গী শেনফম চাদা ১০০ থাদবগা লোয়ননা ২০২৪ ফাওবা চহী মঙাগী ওইনা প্রোগ্রাম অসিনা ফুৎ অমসুং মাউথ দিজিজকী মায়োক্তা শন, ইরোই, য়াও, হমেং অমসুং ওক য়াওনা লাইবস্তোক মিলিয়ন ৫০০ হেন্না তিকা থানবা পান্দম থম্লি। প্রোগ্রাম অসিনা ব্রুসেলোসিস লায়নাগী মায়োক্তা থেংননবা চহীগী ওইনা বোবিন কাল্বস অমোম মিলিয়ন ৩৬ তিকা থানবসু পান্দম থম্লি। প্রোগ্রাম অসিগী কম্পোনেন্ত অনি লৈরি – লাইনাশিং অসি ২০২৫ ফাওবদা কন্ত্রোল তৌবা অমসুং ২০৩০ ফাওবদা মরু ফংনা মুথৎপা। নুমীৎ অদুদা প্রধান মন্ত্রী নরেন্দ্র মোদীনা নেস্নেল আর্তিফিসিয়েল ইন্সেমিনেসন প্রোগ্রামসু হৌদোক্লগনি। ভেক্সিনেসন অমসুং দিজিজ মেনেজমেন্ত, আর্তিফিসিয়েল ইন্সেমিনেসন অমসুং প্রদক্তিবিতীগী হীরমদা লৈবাক অসিগী জিলা ৬৮৭তা লৈরিবা কৃশি বিজ্ঞান কেন্দ্রশিংদা বাবুগর সেক্স সিমেন ফেসিলিতী অমসুং মতম অমত্তদা লৈবাক শিনবা থুংনা ৱার্কশোপশিং হৌদোক্কনি। সেপ্তেম্বর ১১দা চৎকদৌরিবা মহাক্কী মথুরা খোংচৎ মনুংদা প্রধান মন্ত্রীনা স্বচ্ছতা হি সেবা থৌরমদসু শরুক য়াগনি।